Marathon onderhoude met OB-kandidate duur voortAdv. Thuli Madonsela, die huidige openbare beskermer Foto: Universiteit Stellenbosch (US) Die parlement se ad hoc-komitee is steeds besig om onderhoude te voer met die 14 kandidate op die kortlys vir die pos van openbare beskermer (OB), wat na verwagting nog tot laatnag sal voortduur. Regter Siraj Desai (65) het tydens sy onderhoud geweier om direk kommentaar te lewer daaroor of hy dink pres. Jacob Zuma is persoonlik skuldig aan enige wandade in die Nkandla-skandaal. “Daar was duidelik ŉ oortreding wat tot die grondwethof se uitspraak gelei het, ŉ oortreding deur die nasionale regering,” het Desai geantwoord. Hy het gesê die grondwethof se uitspraak oor die Nkandla-saak het die magte van die OB se kantoor versterk. Hy het homself as ŉ puik kandidaat vir die pos beskryf en beklemtoon hy was onder meer vir vier dekades ŉ struggle-aktivis wat gespruit het uit sy kinderjare in Distrik 6. Desai het gesê as die komitee hom nomineer vir aanstelling, sal hy dit as sy taak beskou om die kantoor van die OB in ŉ “pilaar van die demokrasie” te omskep. Die DA het hom gepeper met vrae oor sy swak gesondheid en ŉ bewering van seksuele aanranding wat in 2004 in Indië teen hom gebring is. Hy het hierop geantwoord verklarings wat destyds deur die polisie in Indië aan die media gelek is, is verkeerdelik aan hom toegeskryf. Oor sy gesondheid het Desai geskerts hy is ŉ sosialis en dus vasbeslote is om “met my werkstewels aan” te sterf. Hy het bygevoeg hy het ten volle van leukemie herstel en al het hy diabetes en gordelroos, reken sy dokter sy gesondheid behoort nie ŉ probleem te wees nie. Mamiki Goodman (nee Shai), voormalige adjunk-OB, is tydens haar onderhoud uitgevra oor haar openbare verskille met drie van haar voormalige hoofde. Sy het vir sewe jaar lank onder die huidige OB, adv. Thuli Mandonsela, gedien en haar in 2012 in die parlement as ŉ boelie en polities bevooroordeeld bestempel. Goodman is gedwing om te erken sy is tans geskors uit die Nasionale Dobbelraad nadat sy haar hoof van vooroordeel beskuldig het. Sy het nie dié kwessie in die vraelys wat aan kandidate verskaf is, verklaar nie. Sy het ook Lawrence Mushwana, Madonsela se voorganger, van seksuele teistering beskuldig. Dié beweringe kon ondanks verskeie ondersoek nie bewys word nie. Goodman het ontken sy het in al die gevalle ŉ bohaai gemaak en het die media blameer wat haar in ŉ slegte lig geplaas het. Sy het voorts gesê sy het in al die gevalle slegs probeer om dit wat verkeerd is, reg te stel. Die suksesvolle kandidaat sal Madonsela vervang wanneer haar kontrak in Oktober verstryk. Die onderhoude duur voort.